Document ID: 32005D0646

KOMMISSIONENS BESLUTNING
af 17. august 2005
om oprettelse af et register over lokaliteter, der skal udgøre et interkalibreringsnetværk, i overensstemmelse med Europa-Parlamentets og Rådets direktiv 2000/60/EF
(meddelt under nummer K(2005) 3140)
(2005/646/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (1), navnlig punkt 1.4.1, nr. vii), i dettes bilag V, og
ud fra følgende betragtninger:
(1)
Ifølge artikel 4, stk. 1, litra a), nr. ii), i direktiv 2000/60/EF har medlemsstaterne pligt til at beskytte, forbedre og restaurere alle overfladevandområder med henblik på at opnå god tilstand for overfladevand senest 15 år efter datoen for direktivets ikrafttræden, med forbehold af visse undtagelser, i overensstemmelse med bestemmelserne i bilag V til dette direktiv. Ifølge artikel 4, stk. 1, litra a), nr. iii), i direktiv 2000/60/EF har medlemsstaterne pligt til at beskytte og forbedre alle kunstige og stærkt modificerede vandområder med henblik på at opnå et godt økologisk potentiale og god kemisk tilstand for overfladevand senest 15 år efter datoen for direktivets ikrafttræden, med forbehold af visse undtagelser, i overensstemmelse med bestemmelserne i bilag V til dette direktiv. I henhold til punkt 1.4.1, nr. i), i direktivets bilag V bør henvisninger til »økologisk tilstand« opfattes som »økologisk potentiale«, hvad angår kunstige eller stærkt modificerede vandområder.
(2)
I punkt 1.4.1 i bilag V til direktiv 2000/60/EF er fastlagt en proces, hvormed der sikres sammenlignelighed mellem medlemsstaternes biologiske overvågningsresultater, som er en central del af klassifikationen af den økologiske tilstand. I den forbindelse skal resultaterne af medlemsstaternes overvågnings- og klassifikationssystemer sammenlignes via et interkalibreringsnetværk bestående af overvågningslokaliteter i hver medlemsstat og hver økoregion i Fællesskabet. Ifølge direktivet har medlemsstaterne pligt til i passende omfang at indsamle de nødvendige oplysninger om de lokaliteter, som indgår i interkalibreringsnetværket, så det er muligt at vurdere, om det nationale klassifikationssystem stemmer overens med de normgivende definitioner i bilag V til direktiv 2000/60/EF, og om medlemsstaternes klassifikationssystemer er indbyrdes sammenlignelige.
(3)
Med henblik på oprettelsen af et register over lokaliteter, der skal udgøre et interkalibreringsnetværk, jf. punkt 1.4.1, nr. vii), i bilag V til direktiv 2000/60/EF, blev medlemsstaterne anmodet om at udvælge lokaliteter ud fra deres fortolkning af de normgivende definitioner for grænselinjerne mellem klasserne høj og god tilstand samt mellem god og moderat tilstand. For disse lokaliteter skulle der gives underretning om den aktuelle foreløbige klassifikation. Hver medlemsstat blev anmodet om så vidt muligt at fremlægge relevante oplysninger for mindst to lokaliteter for hver af de to grænselinjer mellem klasserne for hver af de fælles overfladevandområdetyper, som er udvalgt til interkalibreringsnetværket, og som findes på dens nationale territorium. Medlemsstaterne blev også opfordret til at angive lokaliteter, hvis værdier ligger nær ved de ovennævnte klassifikationsgrænser, men ikke nødvendigvis præcis på grænserne ifølge den foreløbige klassificering ud fra de aktuelle nationale vurderingsmetoder.
(4)
Medlemsstaterne blev også anmodet om i forbindelse med udvælgelsesprocessen at tage alle tilgængelige oplysninger om belastninger og biologiske kvalitetselementer i betragtning. De belastninger og kvalitetselementer, som er udvalgt til at indgå i interkalibreringen, er dem, der må anses for at være mest almindelige i overvågningen.
(5)
De relevante data og oplysninger om hver lokalitet, som medlemsstaterne forelægger med henblik på registret over lokaliteter, omfatter bl.a. en beskrivelse af lokaliteten og typekriterierne, oplysninger om belastning, tilgængelighed af data om alle biologiske og understøttende fysisk-kemiske elementer samt referenceforhold, den foreløbige klassifikation af lokaliteternes tilstand, kriterierne for udvælgelse af lokaliteterne og en beskrivelse af den metode, der anvendes til kvalitetsbedømmelsen af de biologiske elementer.
(6)
Aktiviteten vedrørende klassifikation af økologisk tilstand bør bidrage til at overvinde visse begrænsninger og usikkerheder ved den nuværende fremgangsmåde, og kunne føre til, at registret over lokaliteter tages op til revurdering en gang i fremtiden. En sådan revurdering ville skabe større tillid til resultaterne af interkalibreringen og sikre større præcision, og ville dermed bidrage til en bedre opfyldelse af målene i direktiv 2000/60/EF. Yderligere revurderinger kan også vise sig nødvendige i løbet af de første faser af vandområdeplanrunden, idet ny viden kan komme frem gennem den iterative planlægningsproces, jf. artikel 13 i direktiv 2000/60/EF.
(7)
Ifølge punkt 1.4.1, nr. v), i bilag V til direktiv 2000/60/EF skal netværket bestå af lokaliteter udvalgt blandt en række overfladevandområdetyper, der findes inden for hver økoregion. For at sikre, at der kan foretages en sammenligning af overfladevandområder mellem forskellige medlemsstater med samme vandområdetyper, er det nødvendigt i forbindelse med oprettelsen af registret over lokaliteter at opdele områderne i henhold til deres geografiske interkalibreringsgruppe, der omfatter grupper af medlemsstater med samme typer af overfladevandområder. Dermed vil medlemmerne af hver gruppe indbyrdes kunne sammenligne resultater og udføre interkalibreringen.
(8)
Da Bulgarien, Norge og Rumænien deler mange grænseoverskridende vandområder med medlemsstaterne, vil disse tredjelande på frivillig basis deltage i interkalibreringen, og de har derfor foreslået en liste over lokaliteter efter samme procedure som medlemsstaterne.
(9)
Foranstaltningerne i denne beslutning er i overensstemmelse med udtalelse fra det udvalg, der er nedsat i henhold til artikel 21, stk. 1, i direktiv 2000/60/EF -
VEDTAGET FØLGENDE BESLUTNING:
Artikel 1
1. Det register over lokaliteter, der skal udgøre et interkalibreringsnetværk, jf. punkt 1.4.1, nr. vii), i bilag V til direktiv 2000/60/EF, er opstillet i punkt 1 i bilaget til denne beslutning. Dette register omfatter også lokaliteter i Bulgarien, Norge og Rumænien, som på frivillig basis deltager i interkalibreringsnetværket.
2. Med henblik på oprettelsen af registret og interkalibreringen opdeles medlemsstaterne i geografiske interkalibreringsgrupper, jf. bilagets punkt 2, der omfatter medlemsstater med samme overfladevandområdetyper.
Artikel 2
Medlemsstaterne forelægger om nødvendigt Kommissionen ajourføringer af de relevante data og oplysninger for hver lokalitet opført i bilaget.
Artikel 3
Denne beslutning er rettet til medlemsstaterne.
Udfærdiget i Bruxelles, den 17. august 2005.

Labels: 12
18
20